作者：李曾伯
词牌/韵律：沁园春

paragraphs: 麴生来言，素娥寄声，偶阆苑游。
问去年今夕，逢余桂岭，前年今夕，见子菟裘。
何事尘劳，启人厌倦，痴兔老蟾因缩头。
宜珍重，要相期后会，直待来秋。
休休。
莫舞凉州。
岂巫女风姨相妒不。
枉停歌准拟，冰轮东上，持杯顾恋，银汉西流。
一笑天悭，四并时少，应负珠帘十二楼。
呼蕉叶，且与生酹古，排遣牢愁。